Per Stig Møller (KF), 2000-04-06:
Alle debatter i denne sal er selvfølgelig hver for sig væsentlige, men det er sjældent, at de er historiske.
Historisk er imidlertid debatten i dag om det fremtidige forhold mellem Færøerne og Danmark - historisk enten ved, at den lægger op til at ophæve rigsfællesskabet, eller ved, at den lægger op til en fornyelse af rigsfællesskabet. Vi har fået overdraget det fra en 650 år lang historie, og vores generation kan efter Det Konservative Folkepartis opfattelse ikke blot smide et så langt fællesskab over bord. Vi må lytte til kritikken af det rigsfællesskab, der er, og se, om vi kan forny vort fællesskab på en fremadrettet måde, så vi ikke bare kortslutter vores fælles historie. Der har i den uheldige start af forhandlingerne mellem statsministeren og lagmanden været talt om penge, og efter vores opfattelse har der tilmed været talt for meget om penge, for nok er pengene vigtige, men penge er ikke det vigtigste.
Det vigtigste er nemlig at afgøre, om færinger og danskere overhovedet vil fortsætte sammen.
Regeringen har desværre startet forhandlingerne, som om vi ikke skal fortsætte sammen.
Regeringen har optrådt over for færingerne, som om de er fjender, men de er frænder.
Vi må hver for sig og derpå sammen finde ud af, hvad vi forstår ved et rigsfællesskab i det nye århundrede, og hvordan vi i givet fald ønsker at vort samvær skal være i fremtiden.
Det færøske landsstyre har nu fremlagt sit forslag om en fri association, og regeringen har i dag, som vi, talt om en fornyet hjemmestyreordning og en fornyelse af rigsfællesskabet.
Når alt dette er drøftet igennem, kan vi give os til at tale om overgangsordninger og penge og ikke før.
For hvis vi kun er sammen for pengenes skyld, kan det være det samme, så kan vore veje skilles med det samme.
men her bemærker vi jo også selv, at færingerne selv ønsker at blive fri for vores penge, for selvstyre betyder også selvstændigt ansvar for økonomien.
For os i Det Konservative Folkeparti består fællesskabet i en fælles historie, en fælles kultur, et sprogfællesskab, et fælles liv og et fælles ønske om at stå sammen i forhold
til den større verden, der omgiver rigsfællesskabet mellem Grønland, Færøerne og Danmark.
Og vi har vist verden, hvorledes man finder vej frem uden at slås og at skilles.
Vi har vist, hvorledes gamle kolonier får hjemmestyre, uden at man skændes og bekriger hinanden.
Sådan skal vi også være et godt eksempel for verden, hvis det ender med, at vi går hver sin vej.
Når de aftalte forhandlinger om fremtiden er afsluttet, skal de afgøre, hvordan de i fremtiden ønsker at leve sammen med os eller uden os.
Det kan i hvert fald ikke komme bag på nogen, at færingerne efter et halvt århundrede med det nuværende hjemmestyre ønsker forandring og fornyelse.
Siden det blev indført, har færingerne naturligvis udviklet mere kompetence, så de i dag står rede til at overtage flere beslutninger om mere udøvelse af forvaltningen selv.
Det er klart, at med den udvikling, Færøerne har haft siden hjemmestyreordningens indførelse, bliver der
stadig flere områder, som de ikke synes skal afgøres i København, og som kan overføres efter den nuværende hjemmestyreordning, som sagtens kan få mere indhold i fremtiden.
Derfor skal vi ikke besvare færingernes ønsker herom
med, at enten må I tage det hele, som det er, eller også kan I rende og hoppe.
For selv om der er vrede på Færøerne over regeringens behandling af dem under banksagen og
der er vrede herhjemme over, at de mod god betaling sikrede både regeringen og pinsepakken, så er dette i det lange perspektiv kun episoder, som ikke tilsiger os uden videre i bitterhed at ophæve et 650 år langt fællesskab.
Men det tilsiger både færingerne og os at udvise forståelse og lydhørhed i de kommende forhandlinger.
Skal vore veje skilles, skal det ske anstændigt, men vi mener slet ikke i Det Konservative Folkeparti, at det behøvede og behøver at komme så vidt.
Vi mener, tiden er inde til at nytænke, nydefinere og nyindrette vores rigsfællesskab, og vi har jo fremsat beslutningsforslag herom i de senere år. Med denne indstilling til de kommende forhandlinger går vi ind i arbejdet i det kommende Færøudvalg, som formentlig nedsættes i forlængelse af den vedtagelse, som vi støtter i dag.